Document ID: 32007D0247

NÕUKOGU OTSUS,
19. aprill 2007,
ühenduse osalemise kohta Euroopa Investeerimisfondi kapitali suurendamises
(2007/247/EÜ)
EUROOPA LIIDU NÕUKOGU,
võttes arvesse Euroopa Ühenduse asutamislepingut,
võttes arvesse nõukogu 6. juuni 1994. aasta otsust nr 94/375/EÜ ühenduse liikmesuse kohta Euroopa Investeerimisfondis, (1) eriti selle artiklit 3,
võttes arvesse komisjoni ettepanekut,
võttes arvesse Euroopa Parlamendi arvamust, (2)
ning arvestades järgmist:
(1)
Euroopa Investeerimisfondi (“fond”) kapitaliks määrati fondi asutamisel 2 miljardit eurot, mis oli jagatud 2 000 osakuks nominaalväärtusega 1 miljon eurot. Vastavalt Euroopa Investeerimisfondi põhikirja (3) (“põhikiri”) artikli 7 lõikele 1 tuleb märgitud kapitalist sisse maksta 20 %.
(2)
Vastavalt otsusele 94/375/EÜ märkis komisjon ühenduse nimel 600 fondi osakut nominaalväärtusega 600 miljonit eurot, millest makstakse sisse 120 miljonit eurot.
(3)
Fondi tagatis- ja riskikapitali tehingud ei tohi ületada põhikirja artiklis 26 või fondi üldkoosolekul sätestatud ülemmäärasid. Ülemmäärad sõltuvad fondi kapitali ja omavahendite mahust. Kuna prognoositakse, et fondi omavahendid ammenduvad 2007. aasta keskpaigaks ja fond ei saaks seetõttu omavahenditest rahastatavaid tehinguid jätkata, on direktorite nõukogu teinud ettepaneku suurendada fondi kinnitatud kapitali nominaalväärtuses 50 %.
(4)
Majandus- ja rahandusministrite nõukogu võttis 14. märtsil 2006 vastu aruande Euroopa Investeerimispanga grupi (“EIP grupp”) ettepanekute kohta suurendada EIP grupi panust, et edendada Euroopa Liidu majanduskasvu ja tööhõivet, sealhulgas ettepaneku kohta suurendada fondi kapitali.
(5)
Euroopa Ülemkogu toetas 23. ja 24. märtsil 2006 toimunud kohtumisel EIP grupi panust ja kutsus asjaosalisi üles astuma edasisi vajalikke samme, võttes seejuures arvesse lõplikku kokkulepet 2007.-2013. aasta finantsraamistiku kohta.
(6)
Uute osakute märkimine ühenduse poolt toetaks Lissaboni strateegia elluviimist ja aitaks saavutada ühenduse eesmärke väikeste ja keskmise suurusega ettevõtete, töökohtade loomise, innovatsiooni, teadus- ja arendustegevuse, ühtekuuluvus- ja regionaalpoliitika ning laienemise vallas.
(7)
Eelarvest 100 miljoni euro eraldamine fondi kapitali suurendamiseks on kooskõlas lõpliku kokkuleppega 2007.-2013. aasta finantsraamistiku kohta.
(8)
Fondi osanikud peaksid oma äranägemisel märkima uusi osakuid 2007. aastal algava ja 2010. aastal lõppeva nelja-aastase perioodi jooksul, võttes arvesse nii finantsasutustest osanike ja Euroopa Investeerimispanga huve kui ka ühenduse eelarvelisi piiranguid. Uute osakute hind tuleks määrata igal aastal vastavalt fondi osanike vahel kokkulepitud varade netoväärtuse valemile.
(9)
Ühenduse osalusest fondis aastatel 1995-2006 saadud iga-aastased dividendid on nõuetekohaselt tagastatud ühenduse eelarvesse. Aastatel 2007-2010 tuleks saadavaid dividende käsitleda sihtotstarbelise tuluna ning kasutada kapitali suurendamise kulu osaliseks korvamiseks. See peaks suurendama kapitali suurendamiseks kasutada olevaid eelarvevahendeid, toetades sellega ühenduse 30 % osaluse säilimist fondi kapitalis.
(10)
Seni on fondi aastaaruanded Euroopa Parlamendile ja nõukogule edastanud komisjon. Aruandlusmenetluse lihtsustamiseks tuleks sätestada, et fond saadaks aastaaruande ja audiitornõukogu aastaaruande Euroopa Parlamendile ja nõukogule otse.
(11)
Tagatakse fondi ja Euroopa Investeerimispanga tegevuse, väikestele ja keskmise suurusega ettevõtetele suunatud ühenduse rahastamisvahendite ning vajaduse korral teiste finantsasutuste asjakohane koordineerimine, sünergia ja vastastikune täiendavus,
ON TEINUD JÄRGMISE OTSUSE:
Artikkel 1
Ühendus märgib lisaks oma praegusele osalusele Euroopa Investeerimisfondis (“fond”) kuni 300 osakut nominaalväärtusega 1 miljon eurot. Osakute märkimine ja aastamaksed sooritatakse vastavalt fondi üldkoosolekul kinnitatud tingimustele.
Artikkel 2
Ühendus ostab uusi osakuid nelja aasta jooksul alates 2007. aastast. Dividende, mis saadakse ühenduse osaluse eest fondis, käsitatakse 2007.-2010. aasta jooksul vastavalt nõukogu 25. juuni 2002. aasta määruse (EÜ, Euratom) nr 1605/2002 (mis käsitleb Euroopa ühenduste üldeelarve suhtes kohaldatavat finantsmäärust) (4) artikli 18 lõikele 2 sihtotstarbelise tuluna, et katta osaliselt märkimise kulu.
Lisaks on kogu perioodi jooksul võimalik ülejäänud kulu katmiseks kasutada 100 miljonit eurot Euroopa Liidu üldeelarvest. Eelarvelised kulukohustused võib vastavalt määruse (EÜ, Euratom) nr 1605/2002 artikli 76 lõikele 3 jaotada nelja aasta jooksul tehtavateks iga-aastasteks osamakseteks.
Artikkel 3
Komisjon esitab nõukogule fondi omavahenditest rahastatava tegevuse hindamise aruande 31. juuliks 2012.
Artikkel 4
Fond saadab oma aastaaruande ja audiitornõukogu aastaaruande Euroopa Parlamendile ja nõukogule.
Artikkel 5
Käesolev otsus jõustub selle Euroopa Liidu Teatajas avaldamise päeval.
Otsust kohaldatakse alates 19. aprillist 2007.
Luxembourg, 19. aprill 2007

Labels: 4
15